CELEX: 
Language: da
Date: 2019-03-14 00:00:00
Title: KOMMISSIONENS DELEGEREDE AFGØRELSE (EU) …/… om supplerende regler til Europa-Parlamentets og Rådets forordning (EU) nr. 305/2011 for så vidt angår de gældende systemer til vurdering og kontrol af konstansen af ydeevnen af gelænder- og rækværkssystemer, der udelukkende er tilsigtet anvendt i forbindelse med bygværker for at forhindre fald, og som ikke er udsat for lodret belastning fra strukturen

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               I henhold til artikel 28 i Europa-Parlamentets og Rådets forordning (EU) nr. 305/2011 af 9. marts 2011 om fastlæggelse af harmoniserede betingelser for markedsføring af byggevarer og om ophævelse af Rådets direktiv 89/106/EØF
                  1
                skal der foretages vurdering og kontrol af konstansen af byggevarers ydeevne i forhold til deres væsentlige egenskaber i overensstemmelse med systemerne i bilag V til forordning (EU) nr. 305/2011.
            
            
               I henhold til artikel 28, stk. 2, og artikel 60, litra h), i forordning (EU) nr. 305/2011 tillægges Kommissionen beføjelse til at fastsætte systemerne for vurdering og kontrol af konstansen af byggevarers ydeevne for en given vare, en given familie af varer eller en given væsentlig egenskab under hensyn til overvejelserne i nævnte bestemmelser.
            
            
               Der findes endnu ikke en relevant afgørelse for fastlæggelse af systemerne til vurdering og kontrol af ydeevnens konstans for gelænder- og rækværkssystemer, der udelukkende er tilsigtet anvendt i forbindelse med bygværker for at forhindre fald, og som ikke er udsat for lodret belastning fra strukturen.
            
            
               I henhold til artikel 28, stk. 2, bør de systemer for vurdering og kontrol af ydeevnens konstans, der indebærer færrest omkostninger for fabrikanterne, når der er taget højde for alle relevante overvejelser, vælges. Under de nuværende omstændigheder har erfaringen med de pågældende produkters opførsel i deres levetid, som beskrevet i undersøgelsen af årsagerne til disse produkters mangler, vist, at vurderingen af deres ydeevne for så vidt angår alle væsentlige egenskaber undtagen reaktion ved brand bør foretages af fabrikanten, inden disse produkter bringes i omsætning. Det er ikke nødvendigt med mere omkostningskrævende systemer. Disse aspekter foranledigede Kommissionen til at vælge system 4 som fastsat i bilag V til forordning (EU) nr. 305/2011 i udkastet til afgørelse for de pågældende varer for alle væsentlige egenskaber undtagen reaktion ved brand. 
            
            
               Hvad angår ydeevnen med hensyn til reaktion ved brand, bør det sædvanlige valg af system 1, 3 eller 4 også anses for at være passende for disse varer udelukkende for så vidt angår denne væsentlige egenskab. I henhold til artikel 28, stk. 2, i forordning (EU) nr. 305/2011 kan der kun skelnes mellem de systemer for vurdering og kontrol af ydeevnens konstans, der skal fastsættes, på grundlag af familier af byggevarer eller bestemte væsentlige egenskaber. For at skelne mellem situationer, hvor system 1, 3 eller 4 vælges for reaktion ved brand, er den eneste fremgangsmåde således at henvise til forskellige underfamilier af varer. Disse sondringer bør også være klare og utvetydige, og de bør ikke udelukke nogen undergrupper af hele den familie af varer, der er omfattet af afgørelsen, jf. bilaget.
            
            
               2.HØRINGER FORUD FOR RETSAKTENS VEDTAGELSE
            
            
               Udkastet til afgørelse blev drøftet på mødet i den rådgivende gruppe for bygge- og anlægsvirksomhed (den rådgivende gruppe) den 14. juni 2016 og blev efterfølgende sendt til skriftlig høring hos eksperterne. Udkastet blev endvidere drøftet på mødet i den rådgivende gruppe den 9. december 2016 og sendt til skriftlig høring hos eksperterne mellem den 25. november 2016 og den 16. januar 2017. Derefter blev udkastet til afgørelse drøftet på mødet i den rådgivende gruppe den 3. oktober 2017. Forud for dette møde fandt et forberedende møde med eksperter udpeget af medlemsstaterne og andre interessenter sted den 2. oktober. Endelig blev udkastet til retsakt sendt til skriftlig høring hos eksperterne mellem den 3. og den 17. oktober 2017 med en samtidig undersøgelse (indtil den 30. november 2017) af årsagerne til disse produkters mangler. Inden da havde alle medlemsstater haft mulighed for at udpege deltagende eksperter. Ud over disse eksperter blev også andre eksterne interessenter hørt. De dokumenter, som blev drøftet i den rådgivende gruppe og var relevante for den skriftlige høring, blev sendt samtidig til Europa-Parlamentet og Rådet som fastsat i den fælles forståelse om delegerede retsakter. De bemærkninger, der blev fremsat i disse sammenhænge, blev taget i betragtning ved udarbejdelsen af det endelige udkast til denne retsakt med henblik på høringen af andre tjenestegrene. 
            
            
               Udkastet blev offentliggjort med henblik på offentlig feedback på portalen for bedre regulering fra den 14. december 2018 til den 11. januar 2010 og meddelt WTO fra den 18. december 2018 til den 16. februar 2019, og der kom feedback fra seks interessenter. Kommentarerne vedrørte manglen på en præcis definition af retsaktens anvendelsesområde hvad angår de omfattede varer, uenighed om det foreslåede system til vurdering og kontrol af ydeevnens konstans, muligheden for en vurdering af, om varen kan godkendes eller ej, ved deklaration af ydeevnen, den ufuldstændige tekst i tabel 1, medmindre formålet er at kunne skelne mellem varer omfattet af denne retsakt og varer omfattet af EN 1090, og de ufuldstændige oplysninger vedrørende reaktion ved brand. Alle disse kommentarer blev anset som irrelevante, da anvendelsesområdet er tilstrækkeligt klart defineret, valget af systemet til vurdering og kontrol af ydeevnens konstans er baseret på indsamlet dokumentation, muligheden for en vurdering af, om varen kan godkendes eller ej, er underlagt standardiseringsarbejdet (og derfor ikke relevant for denne delegerede retsakt), tabel 1 netop er udarbejdet for at skelne mellem anvendelse af rækværk, der ikke er udsat for belastning fra strukturen, fra rækværk, der er omfattet af EN 1090, og oplysningerne om reaktion ved brand afspejler de krav, der allerede er gældende i visse medlemsstater. Kommissionen besluttede derfor ikke at ændre udkastet til retsakt.
            
            
               3.JURIDISKE ASPEKTER AF DEN DELEGEREDE RETSAKT
            
            
               I henhold til artikel 28, stk. 2, og artikel 60, litra h), i forordning (EU) nr. 305/2011 skal systemer til vurdering og kontrol af konstansen af byggevarers ydeevne, jf. bilag V til forordning (EU) nr. 305/2011, fastsættes af Kommissionen gennem delegerede retsakter, der er gældende for en given vare, en given familie af varer eller en given væsentlig egenskab under hensyn til overvejelserne i nævnte bestemmelser.
            
            
               Når Kommissionen fastsætter systemerne til vurdering og kontrol af ydeevnens konstans, skal den i henhold til artikel 28, stk. 2, i forordning (EU) nr. 305/2011 vælge de systemer med færrest omkostninger, der er forenelige med opfyldelsen af alle grundlæggende krav til bygværket. I henhold til artikel 60, litra h), i forordning (EU) nr. 305/2011 skal dette gøres i overensstemmelse med varens virkning på denne opfyldelse i løbet af dens forventede levetid. 
            
            
               Afgørelsen er i overensstemmelse med proportionalitetsprincippet. Af disse grunde forventes afgørelsen at tjene hele byggesektorens interesser.
            
            
               KOMMISSIONENS DELEGEREDE AFGØRELSE (EU) …/…
            
            
               af 14.3.2019
            
            
               om supplerende regler til Europa-Parlamentets og Rådets forordning (EU) nr. 305/2011 for så vidt angår de gældende systemer til vurdering og kontrol af konstansen af ydeevnen af gelænder- og rækværkssystemer, der udelukkende er tilsigtet anvendt i forbindelse med bygværker for at forhindre fald, og som ikke er udsat for lodret belastning fra strukturen
            
            
               (EØS-relevant tekst)
            
            
               EUROPA-KOMMISSIONEN HAR —
            
         
         
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 305/2011 af 9. marts 2011 om fastlæggelse af harmoniserede betingelser for markedsføring af byggevarer og om ophævelse af Rådets direktiv 89/106/EØF
                  2
               , særlig artikel 28, stk. 2, og
            
            
               ud fra følgende betragtninger:
            
            
               (1)Der findes endnu ikke en relevant afgørelse om vurdering og kontrol af ydeevnens konstans for gelænder- og rækværkssystemer, der udelukkende er tilsigtet anvendt i forbindelse med bygværker for at forhindre fald og som ikke er udsat for lodret belastning fra strukturen. Det er derfor nødvendigt at fastsætte, hvilke systemer for vurdering og kontrol af ydeevnens konstans der skal gælde for gelænder- og rækværkssystemer.
            
            
               (2)Under hensyntagen til erfaringen med de pågældende produkters opførsel i deres levetid, som beskrevet i undersøgelsen af årsagerne til disse produkters mangler, bør vurderingen af deres ydeevne for så vidt angår alle væsentlige egenskaber undtagen reaktion ved brand, foretages af fabrikanten, inden disse produkter bringes i omsætning. Det er ikke nødvendigt med mere omkostningskrævende systemer. Hvad angår ydeevnen med hensyn til reaktion ved brand bør valget af system 1, 3 eller 4 anses for at være passende ved at henvise til forskellige underfamilier af varer —
            
            
               VEDTAGET DENNE AFGØRELSE: 
            
            
               Artikel 1
            
            
               Denne afgørelse finder anvendelse på gelænder- og rækværkssystemer, der udelukkende er tilsigtet anvendt i forbindelse med bygværker for at forhindre fald, og som ikke er udsat for lodret belastning fra strukturen.
            
            
               Artikel 2
            
            
               De i artikel 1 omhandlede gelænder- og rækværkssystemer vurderes og kontrolleres med hensyn til ydeevnens konstans i forhold til deres væsentlige egenskaber i overensstemmelse med systemerne i bilaget.
            
            
               Artikel 3
            
            
               Denne afgørelse træder i kraft på tyvendedagen efter offentliggørelsen i Den Europæiske Unions Tidende.
            
            
               Udfærdiget i Bruxelles, den 14.3.2019[…].
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        EUT L 88 af 4.4.2011, s. 5.
               
               
                  
                     (2)
                  
                        EUT L 88 af 4.4.2011, s. 5.
               
            
      
    ---documentbreak--- 
      
         
         
            
               BILAG
            
            
               SYSTEMER TIL VURDERING OG KONTROL AF YDEEVNENS KONSTANS
            
            
            
               Tabel 1
            
            
               For alle væsentlige egenskaber undtagen reaktion ved brand
            
            
            
                     
                        Varer og tilsigtet anvendelse
                     
                  
                  
                     
                        Gældende system
                     
                  
               
                     
                        Gelænder- og rækværkssystemer, der udelukkende er tilsigtet anvendt i forbindelse med bygværker for at forhindre fald, og som ikke er udsat for lodret belastning fra strukturen. 
                     
                  
                  
                     
                        4
                     
                  
               
            
               Tabel 2
            
            
               Kun for reaktion ved brand
            
            
            
                     
                        Varer og tilsigtet anvendelse
                     
                  
                  
                     
                        Underfamilier af varer
                     
                  
                  
                     
                        Gældende system
                     
                  
               
                     
                        Gelænder- og rækværkssystemer, der udelukkende er tilsigtet anvendt i forbindelse med bygværker for at forhindre fald, og som ikke er udsat for lodret belastning fra strukturen.
                     
                  
                  
                     
                        Varer, for hvilke der på et klart identificerbart punkt i fremstillingsprocessen sker en forbedring af ydeevnen med hensyn til reaktion ved brand (f.eks. tilføjelse af et brandhæmmende middel eller en begrænsning af organisk materiale)
                     
                  
                  
                     
                        1
                     
                  
               
                     
                  
                  
                     
                        Varer, for hvilke der findes et europæisk retsgrundlag til klassificering af deres ydeevne med hensyn til reaktion ved brand uden prøvning
                     
                  
                  
                     
                        4
                     
                  
               
                     
                  
                  
                     
                        Varer, der ikke tilhører andre underfamilier. 
                     
                  
                  
                     
                        3